**Pele Koljonen** (s. 25. heinäkuuta 1988 Kuopio, Suomi) on suomalainen jalkapalloilija ja valmentaja, joka edustaa pelaajavalmentajana Nelosessa pelaavaa Manhattan Project Kuopiota. Koljonen on aiemmin edustanut Suomen korkeimmalla sarjatasolla Veikkausliigassa Kuopion Palloseurassa kausilla 2006 ja 2008–2009 sekä Myllykosken Pallossa kaudella 2010. Hän on pelipaikaltaan hyökkääjä. Koljonen on esiintynyt myös nuorisomaajoukkueissa ennen kaudella 2011 sattunutta vakavaa loukkaantumista.

Pelaajaura
----------

Koljonen on Kuopion Palloseuran kasvatti. Hän teki Veikkausliiga-debyyttinsä 13. elokuuta 2006 ottelussa KuPS–HJK. Kaudella 2006 hän edusti myös KuPSin Kakkosessa pelannutta reservijoukkuetta KuPS Akatemiaa.

Koljonen vakiinnutti paikkansa KuPSin edustusjoukkueen avauksessa kaudella 2007 pelaten Ykkösessä 25 ottelussa. Koljonen oli kahdeksalla maalillaan sarjan 10. paras ja joukkueensa toiseksi paras maalintekijä KuPSin noustessa takaisin Veikkausliigaan. Kaudella 2009 Koljonen valittiin Veikkausliigan elokuun tähdistöjoukkueeseen KuPSin hyökkääjä Dickson Nwakaemen ohella.

Kaudeksi 2010 Koljonen siirtyi Myllykosken Palloon, jonka kanssa hän teki kaksivuotisen sopimuksen. Ensimmäisellä MYPA-kaudellaan hän teki kuusi maalia 24 ottelussa. Maaliskuussa 2011 Koljonen loukkaantui taklaustilanteessa MYPAn ja Kolmosen Nokian Palloseuran välisessä Suomen cupin ottelussa. Hän ei palannut pelikentille kauden 2011 aikana, ja nilkan nivelhaarukan repeämä päätti lopulta hänen uransa pääsarjatasolla. Kaikkiaan Koljonen ehti pelata Veikkausliigassa 76 ottelussa, joissa hän teki 17 maalia.

Koljonen teki paluun kentille kaudella 2012 edustaen Nelosessa pelannutta kuopiolaista MPR:ää 13 ottelussa tehden niissä 25 maalia. Lisäksi Koljonen esiintyi kaudella 2012 myös Kolmosen SC KuFu-98:ssa neljässä ottelussa. Kaudella 2013 Koljonen toimi MPR:n pelaajavalmentajana pelaten 11 ottelussa ja tehden 17 maalia.

Seurajoukkueiden ohella Koljonen pelasi Suomen alle 21-vuotiaiden maajoukkueessa.

Valmennusura
------------

Koljonen on toiminut kaudesta 2013 alkaen pelaamisen ohella Manhattan Project Kuopion päävalmentajana.

Vuonna 2016 Koljonen aloitti B-junioreiden valmentamisen Iisalmelaisessa Pallo-Kerho 37 ssä, joita hän valmenti vuoden 2017 loppuun.

Tällä hetkellä (2023) hän toimii Lapa-95 seuran valmentajana. Hän valmentaa Lapassa ainakin P12-joukkuetta.

Yksityiselämä
-------------

Pele ja hänen kaksoisveljensä Ali ovat jalkapalloilija Atik Ismailin poikia. Pele meni kihloihin syyskuussa 2015 Petra Kapasen kanssa, jonka entinen puoliso on jääkiekkoilija Sami Kapanen.

Lähteet
-------

1. 1 2  Juurtela, Martti: Pele Koljoselle uran kolmas maaottelu  12.2.2009. KuPS. Viitattu 12.2.2009.
2. 1 2  Liigapelaajat Veikkausliiga. Viitattu 29.12.2011.
3. ↑  Vuorinen, Juha & Kasila, Markku: *Pelimiehet – Suomen jalkapallon pelaajatilastot 1930–2006*. Jyväskylä: Suomen urheilumuseosäätiö, 2007. ISBN 978-952-99075-9-5.
4. ↑  Atik Ismailin poika Pele Koljonen jatkaa Kuopiossa *Helsingin Sanomat*.  22.10.2007. Viitattu 22.10.2007.
5. ↑  Koljonen ja Nwakaeme elokuun tähtijoukkueeseen  4.9.2009. KuPS. Viitattu 24.9.2009.
6. ↑  Pele Koljonen siirtyy Saviniemeen  28.10.2009. MyPa. Viitattu 28.10.2009. [vanhentunut linkki]
7. ↑  Laitinen, Ilkka: Kun ura päättyy.  *Iltalehti Urheilu*, 21.11.2011, s. 8. Artikkelin verkkoversio. Viitattu 29.12.2011.
8. ↑  Airola, Iiro-Pekka: Pele Koljonen odottaa vakuutusrahoja *Savon Sanomat*.  5.1.2012. Viitattu 6.1.2012. [vanhentunut linkki]
9. ↑  Pele Koljonen jatkaa pelaajauraansa Veikkausliiga. Viitattu 10.3.2014.
10. ↑  Pele Koljonen uudessa U21-ryhmässä  9.2.2009. Palloliitto.  Arkistoitu 10.2.2009. Viitattu 28.10.2009.
11. ↑  Pelaajakortti-Pele Koljonen *mprkuopio.net*. Viitattu 10.3.2014. [vanhentunut linkki]
12. ↑  MM-sankarin äiti Petra Kapanen: "Kassu on elänyt kiekolle koko elämänsä"  6.1.2016. Ilta-Sanomat. Viitattu 7.1.2016.